Фацімскае пасланне, хоць і вельмі ўкаранёнае ў бурлівую і трагічную гісторыю ХХ стагоддзя, не губляе нічога са сваёй актуальнасці. Яно пазачасавае, бо заклікае чалавека да нястомнага навяртання, да пераадолення граху і знаходжання дабра, да ўнутранага перамянення і імкнення да святасці. І сёння, калі мы з’яўляемся сведкамі крывавых войнаў, насілля, тэрарызму, таптання фундаментальных правоў чалавека, а таксама барацьбы з Богам і Касцёлам, Маці Божая Фацімская ўлівае ў сэрцы сваіх шанавальнікаў давер і надзею на Божую міласэрнасць, якая мацнейшая за грэх і зло гэтага свету.